text: РЕГЛАМЕНТ (ЕС) 2015/210 НА КОМИСИЯТА
  от 10 февруари 2015 година
  за изменение на приложения II и III към Регламент (ЕО) № 110/2008 на Европейския парламент и на Съвета относно определението, описанието, представянето, етикетирането и защитата на географските указания на спиртните напитки
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 110/2008 на Европейския парламент и на Съвета от 15 януари 2008 г. относно определението, описанието, представянето, етикетирането и защитата на географските указания на спиртните напитки (1), и по-специално член 26 от него,
  като има предвид, че:
  (1)
  В Испания традиционно се произвежда спиртна напитка, получавана чрез накисване на трънки (Prunus spinosa) в етилов алкохол със земеделски произход, която е широко известна сред испанските потребители като „Pacharán“. При липсата на категория спиртна напитка, съответстваща на „Pacharán“, и за да се предостави ясна информация на потребители, различни от испанските, и да бъдат отразени икономическото и пазарното развитие, в приложение II към Регламент (ЕО) № 110/2008 следва да се включи нова категория, наречена „Ароматизирана с трънки спиртна напитка или Pacharán“. С цел да се осигури защитата на потребителите и на икономическите интереси на производителите, новата категория следва да включва технически спецификации, основаващи се на оценка на съществуващите параметри за качество и производствени параметри, използвани на пазара в Съюза.
  (2)
  Като се има предвид репутацията на напитката „Pacharán“, която, както беше признато в миналото, потребителите спонтанно свързват с Испания, терминът „Pacharán“ може да се използва като търговско наименование само когато продуктът се произвежда в Испания. Когато продуктът се произвежда извън Испания, терминът „Pacharán“ може да се използва само за допълване на търговското наименование „Ароматизирана с трънки спиртна напитка“ и заедно с посочване на държавата на производство.
  (3)
  Географското указание „Pacharán navarro“, регистрирано в приложение III към Регламент (ЕО) № 110/2008 в категорията „Други спиртни напитки“, следва да се прехвърли в категорията „Ароматизирана с трънки спиртна напитка или Pacharán“ в същото приложение.
  (4)
  Поради това Регламент (ЕО) № 110/2008 следва да бъде съответно изменен.
  (5)
  Мерките, предвидени в настоящия регламент, са в съответствие със становището на Комитета по спиртни напитки,
  ПРИЕ НАСТОЯЩИЯ РЕГЛАМЕНТ:
  Член 1
  Приложения II и III към Регламент (ЕО) № 110/2008 се изменят, както следва:
  1)
  В приложение II след точка 37 „Sloe gin“ се вмъква следната точка 37а:
  „37a
  Ароматизирана с трънки спиртна напитка или „Pacharán“
  Ароматизираната с трънки спиртна напитка или Pacharán е спиртна напитка:
  а)
  която има преобладаващ вкус на трънки и се получава чрез накисване на трънки (Prunus spinosa) в етилов алкохол със земеделски произход, с добавяне на естествени екстракти от анасон и/или дестилати от анасон,
  б)
  която има минимално обемно алкохолно съдържание 25 %,
  в)
  за чието производство са използвани най-малко 125 g трънкови плодове на литър краен продукт,
  г)
  чието захарно съдържание, изразено като инвертна захар, е 80-250 g на литър краен продукт,
  д)
  чиито органолептични характеристики, цвят и вкус се дължат изключително на използвания плод и на анасона.
  Терминът „Pacharán“ може да се използва като търговско наименование само когато продуктът се произвежда в Испания. Когато продуктът се произвежда извън Испания, „Pacharán“ може да се използва само за допълване на търговското наименование „Ароматизирана с трънки спиртна напитка“, при условие че се придружава от думите „произведена в …“, следвани от наименованието на държавата членка или третата държава на производство.“
  2)
  Приложение III се изменя, както следва:
  а)
  в продуктовата категория „Други спиртни напитки“ се заличават следните вписвания:
  „Pacharán navarro
  Испания
  Pacharán
  Испания“
  б)
  след продуктова категория 34 се вмъква следното вписване:
  „37а.
  Ароматизирана с трънки спиртна напитка или Pacharán
  Pacharán navarro
  Испания“
  Член 2
  Настоящият регламент влиза в сила на третия ден след деня на публикуването му в Официален вестник на Европейския съюз.
  Спиртните напитки, съответстващи на категорията „Ароматизирани с трънки спиртни напитки или Pacharán“, които не са етикетирани в съответствие с Регламент (ЕО) № 110/2008, могат да продължат да бъдат предлагани на пазара до изчерпване на количествата.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 10 февруари 2015 година.